b'\n_START_ARTICLE_\nIoan Gur\xc4\x83 de Aur\n_START_SECTION_\nVia\xc8\x9ba\n_START_PARAGRAPH_\nSf. Ioan Gur\xc4\x83 de Aur s-a n\xc4\x83scut la Antiohia, \xc3\xaen jurul anului 354, din p\xc4\x83rin\xc8\x9bii Secundus, mare dreg\xc4\x83tor militar care a murit la scurt timp dup\xc4\x83 na\xc8\x99terea sa, \xc8\x99i Antusa, descendent\xc4\x83 dintr-o bogat\xc4\x83 familie cre\xc8\x99tin\xc4\x83. R\xc4\x83mas\xc4\x83 v\xc4\x83duv\xc4\x83 la numai 20 ani, ea s-a dedicat cu r\xc3\xa2vn\xc4\x83 \xc8\x99i perseveren\xc8\x9b\xc4\x83 educa\xc8\x9biei fiului ei, renun\xc8\x9b\xc3\xa2nd la rec\xc4\x83s\xc4\x83torire. Primele elemente ale educa\xc8\x9biei cre\xc8\x99tine, Ioan le-a primit de la mama sa Antusa. Educa\xc8\x9bia clasic\xc4\x83 a primit-o de la retorul Libaniu \xc8\x99i de la filosoful Andragatiu, primind valorile retoricii ale clasicilor greci. Se pare c\xc4\x83 a studiat \xc8\x99i dreptul, \xc3\xaentruc\xc3\xa2t ar fi pledat c\xc3\xa2tva timp._NEWLINE_S-a c\xc4\x83lug\xc4\x83rit \xc3\xaen anul 368. A tr\xc4\x83it \xc3\xaentr-o pe\xc8\x99ter\xc4\x83 l\xc3\xa2ng\xc4\x83 Antiohia. A fost botezat t\xc3\xa2rziu, probabil \xc3\xaen jurul anului 372, de Meletie, episcop de Antiohia. \xc3\x8en scurt\xc4\x83 vreme, a fost f\xc4\x83cut citet. Sf. Ioan Gur\xc4\x83 de Aur a \xc3\xaenceput s\xc4\x83 practice ascetismul acas\xc4\x83._NEWLINE_\xc3\x8en 374, dup\xc4\x83 moartea mamei sale Antusia, Ioan a putut s\xc4\x83 dea curs dorin\xc8\x9bei sale arz\xc4\x83toare pentru ascez\xc4\x83. El s-a retras \xc3\xaen mun\xc8\x9bii Antiohiei, unde a dus patru ani o via\xc8\x9b\xc4\x83 sever\xc4\x83 sub conducerea unui ascet, iar dup\xc4\x83 aceea, s-a retras doi ani \xc3\xaentr-o pe\xc8\x99ter\xc4\x83._NEWLINE_\xc3\x8en 380 s-a \xc3\xaenapoiat la Antiohia, iar \xc3\xaen 381, Meletie l-a f\xc4\x83cut diacon. Timp de 10 ani, \xc3\xaenaintea diaconatului, el a fost preocupat de problema monahismului \xc8\x99i a fecioriei, c\xc4\x83rora le-a consacrat mici tratate. Tratatul s\xc4\x83u \xe2\x80\x9eDespre preo\xc8\x9bie\xe2\x80\x9d, scris \xc3\xaen cei \xc8\x99ase ani de diaconat, este o capodoper\xc4\x83 a literaturii patristice \xc3\xaen care Sf\xc3\xa2ntul Ioan Chrysostom om scoate \xc3\xaen eviden\xc8\x9b\xc4\x83 sublimitatea Tainei Preo\xc8\x9biei._NEWLINE_Sf. Ioan a fost preo\xc8\x9bit de episcopul Flavian \xc3\xaen 386 \xc8\x99i a primit misiunea de predicator. Geniul \xc8\x99i arta sa oratoric\xc4\x83 \xc3\xaei creeaz\xc4\x83 renumele. El predic\xc4\x83 nu numai \xc3\xaen biserica mare \xc8\x99i frumoas\xc4\x83, zidit\xc4\x83 de Constantin, sau \xc3\xaen biserica cea veche, ci \xc3\xaen toate bisericile din Antiohia \xc8\x99i din \xc3\xaemprejurimi._NEWLINE_\xc3\x8en timpul celor 12 ani de preo\xc8\x9bie la Antiohia, Sf. Ioan i-a comb\xc4\x83tut pe eretici, \xc3\xaendeosebi pe anomei \xc8\x99i pe iudeo-cre\xc8\x99tini \xc8\x99i s-a str\xc4\x83duit pentru formarea moral\xc4\x83 a credincio\xc8\x99ilor s\xc4\x83i._NEWLINE_La moartea patriarhului Nectarie al Constantinopolului, \xc3\xaen 397, Sf. Ioan a fost numit patriarh al Capitalei prin influen\xc8\x9ba lui Eutropiu, ministru atotputernic pe l\xc3\xa2ng\xc4\x83 slabul \xc3\xaemp\xc4\x83rat Arcadie._NEWLINE_R\xc3\xa2vna sa de reformator implacabil, tonul t\xc4\x83ios \xc8\x99i neiert\xc4\x83tor al predicilor sale, care criticau aspru toate p\xc4\x83catele \xc8\x99i pogor\xc4\x83mintele, de jos \xc8\x99i p\xc3\xa2n\xc4\x83 sus, la Eutropiu \xc8\x99i Eudoxia, dragostea sa pentru s\xc4\x83raci, pentru adev\xc4\x83r \xc8\x99i pentru dreptate, i-au f\xc4\x83cut mul\xc8\x9bi du\xc8\x99mani._NEWLINE_Leg\xc4\x83turile Sf. Ioan Gur\xc4\x83 de Aur cu curtea imperial\xc4\x83 au fost reci. Du\xc8\x99manii Sf. Ioan \xc3\xaencepuser\xc4\x83 s\xc4\x83 murmure. Venirea fra\xc8\x9bilor Lungi la Constantinopol, izgoni\xc8\x9bi de Teofil din Egipt ca origeni\xc8\x99ti, avea s\xc4\x83 provoace actul final al vie\xc8\x9bii patriarhului at\xc3\xa2t de fr\xc4\x83m\xc3\xa2ntat. Sf. Ioan i-a primit pe fra\xc8\x9bii Lungi, i-a g\xc4\x83zduit, dar nu a intrat \xc3\xaen rela\xc8\x9bii prea apropiate cu ei \xc8\x99i a refuzat s\xc4\x83 primeasc\xc4\x83 o pl\xc3\xa2ngere \xc3\xaempotriva lui Teofil. Ace\xc8\x99tia s-au adresat \xc3\xaemp\xc4\x83ratului, care a dispus convocarea lui Teofil \xc3\xaen fa\xc8\x9ba episcopului Capitalei. _NEWLINE__NEWLINE_Teofil a luat m\xc4\x83suri, trimi\xc8\x9b\xc3\xa2nd \xc3\xaenainte pe Sf. Epifaniu, spre a-l descalifica pe Sf. Ioan ca origenist, dar b\xc4\x83tr\xc3\xa2nul episcop de Salamina \xc8\x99i-a dat seama, p\xc3\xa2n\xc4\x83 la urm\xc4\x83, de cursa \xc3\xaen care a fost atras \xc8\x99i a plecat gr\xc4\x83bit \xc3\xaen \xc8\x9bara lui. Teofil \xc3\xaens\xc4\x83, venit cu cei 26 episcopi ai s\xc4\x83i, a raliat 10 episcopi nemul\xc8\x9bumi\xc8\x9bi de Ioan, 3 v\xc4\x83duve care se socoteau insultate de patriarh \xc8\x99i pe \xc3\xaemp\xc4\x83r\xc4\x83teasa Eudoxia. Sinodul, prezidat de Teofil, l-a convocat pe Ioan s\xc4\x83 se prezinte la Stejar, aproape de Calcedon, spre a se disculpa de calomnii \xc8\x99i de lucruri ridicole. Ioan nu s-a prezentat \xc8\x99i de aceea a fost destituit._NEWLINE_Patriarhul a fost rechemat din cauza r\xc4\x83scoalei poporului care-\xc8\x99i revendica pastorul \xc8\x99i din cauza unui cutremur de p\xc4\x83m\xc3\xa2nt. Patriarhul a fost primit \xc3\xaen triumf, dar \xc3\xaemp\xc4\x83carea n-a durat dec\xc3\xa2t dou\xc4\x83 luni. Spre sf\xc3\xa2r\xc8\x99itul anului 403, Sf.Ioan critica aspru neor\xc3\xa2nduielile care s-au produs cu ocazia inaugur\xc4\x83rii unei statui a Eudoxiei aproape de Biserica unde slujea el. _NEWLINE_\xc3\x8en Postul Pa\xc8\x99telui din 404, Eudoxia, dup\xc4\x83 sfatul lui Teofil, a convocat un sinod \xc3\xaen care a Sf. Ioan a fost demis a doua oar\xc4\x83 pe motivul c\xc4\x83 nu a fost reintegrat de un sinod dup\xc4\x83 prima demitere. Sf. Ioan a fost arestat \xc3\xaen palat aproape de Pa\xc8\x99te \xc8\x99i exilat dup\xc4\x83 Rusalii, la 20 iunie 404._NEWLINE_Dup\xc4\x83 o oprire scurt\xc4\x83 la Niceea, Sf.Ioan a ajuns, dup\xc4\x83 77 de zile, la Cucuz sau Arabissos, \xc3\xaen Armenia Mic\xc4\x83._NEWLINE_Din cauza leg\xc4\x83turilor sale frecvente cu prietenii de la Constantinopol \xc8\x99i Antiohia, autorit\xc4\x83\xc8\x9bile au primit ordin s\xc4\x83-l deporteze la Pityus, un mic ora\xc8\x99 pe malul de est al M\xc4\x83rii Negre. El a murit pe drum spre aceast\xc4\x83 localitate, la Comana, \xc3\xaen Pont, \xc3\xaen ziua de 14 septembrie 407 cu aceste cuvinte pe buze: \xe2\x80\x9eSlav\xc4\x83 lui Dumnezeu pentru toate\xe2\x80\x9d._NEWLINE_Osemintele sale au fost aduse la biserica Sf Apostoli din Constantinopol \xc3\xaen anul 438 de c\xc4\x83tre \xc3\xaemp\xc4\x83ratul Teodosie II.\n_START_SECTION_\n\xc3\x8env\xc4\x83\xc8\x9b\xc4\x83tura\n_START_PARAGRAPH_\nPe parcursul activit\xc4\x83\xc8\x9bii sale pastorale, Sf\xc3\xa2ntul Ioan Chrysostom a fost preocupat de teme cum ar fi: cunoa\xc8\x99terea lui Dumnezeu, Sfintele Taine, Biserica, iubirea cre\xc8\x99tin\xc4\x83. _NEWLINE_Referindu-se la cunoa\xc8\x99terea lui Dumnezeu, Sf\xc3\xa2ntul Ioan Hrisostom \xc3\xaei combate pe anomei, sus\xc8\x9bin\xc3\xa2nd c\xc4\x83 fiin\xc8\x9ba lui Dumnezeu este incognoscibil\xc4\x83 \xc8\x99i incomprehensibil\xc4\x83._NEWLINE_Sfintele Taine pe care le dezbate Sf\xc3\xa2ntul Ioan sunt: Sf\xc3\xa2ntul Botez, Poc\xc4\x83in\xc8\x9ba, C\xc4\x83s\xc4\x83toria, Sf\xc3\xa2nta Euharistie \xc8\x99i Preo\xc8\x9bia._NEWLINE_\xc3\x8en concep\xc8\x9bia Sf\xc3\xa2ntului Ioan Chrysostom, Biserica este Trupul lui Hristos, credincio\xc8\x99ii sunt m\xc4\x83dularele acestui trup, iar Hristos este Capul Trupului: \xe2\x80\x9e El i-a pus totul supt picioare, \xc8\x99i L-a dat c\xc4\x83petenie peste toate lucrurile,Bisericii, care este trupul Lui, plin\xc4\x83tatea Celui ce pline\xc8\x99te totul \xc3\xaen to\xc8\x9bi.\xe2\x80\x9d (Ef. 1, 22-23)._NEWLINE_\xc3\x8en dob\xc3\xa2ndirea m\xc3\xa2ntuirii, iubirea este esen\xc8\x9bial\xc4\x83, ea fiind virtutea care \xc3\xael face pe om asemenea lui Dumnezeu, Care este iubire. Iubirea fa\xc8\x9b\xc4\x83 de Dumnezeu trebuie completat\xc4\x83 \xc8\x99i cu iubire fa\xc8\x9b\xc4\x83 de aproape, iubire ce se caracterizeaz\xc4\x83 prin milostenie. Sf\xc3\xa2ntul Ioan sus\xc8\x9bine c\xc4\x83 atunci c\xc3\xa2nd ajut\xc4\x83m un s\xc4\x83rac, nu trebuie s\xc4\x83-l judec\xc4\x83m pentru c\xc4\x83 este s\xc4\x83rac, ci trebuie s\xc4\x83 fim con\xc8\x99tien\xc8\x9bi c\xc4\x83 \xc3\xael ajut\xc4\x83m de fapt pe Hristos, care la Judecata de Apoi ne va r\xc4\x83spl\xc4\x83ti: \xe2\x80\x9e34. Atunci \xc3\x8emp\xc4\x83ratul va zice celor de la dreapta Lui: "Veni\xc8\x9bi, binecuv\xc3\xa2nta\xc8\x9bii Tat\xc4\x83lui Meu de mo\xc8\x99teni\xc8\x9bi \xc3\x8emp\xc4\x83r\xc4\x83\xc8\x9bia care v-a fost preg\xc4\x83tit\xc4\x83 de la \xc3\xaentemeierea lumii. 35. C\xc4\x83ci am fost fl\xc4\x83m\xc3\xa2nd \xc8\x99i Mi-a\xc8\x9bi dat de m\xc3\xa2ncat; _NEWLINE_Mi-a fost sete, \xc8\x99i Mi-a\xc8\x9bi dat de b\xc4\x83ut s\xc4\x83 beau; am fost str\xc4\x83in \xc8\x99i M-a\xc8\x9bi primit.\xe2\x80\x9d(Mt. 25, 34-35).\n_START_SECTION_\nAdversus Judaeos\n_START_PARAGRAPH_\nSf\xc3\xa2ntul Ioan Gur\xc4\x83 de Aur este acuzat c\xc4\x83 \xc3\xaen predicile sale (Omiliile) ar instiga \xc8\x99i cita pe cei care instigau la ur\xc4\x83 religioas\xc4\x83 contra evreilor. Patrologii consider\xc4\x83 aceste argumente nedrepte \xc8\x99i anacronice, pe motiv c\xc4\x83 \xc3\xaen Antichitate nu puteau exista antisemi\xc8\x9bi, termenul denot\xc3\xa2nd un concept rasist modern, f\xc4\x83r\xc4\x83 analog \xc3\xaen Antichitate. Dar ei nu pot nega c\xc4\x83 Gur\xc4\x83 de Aur a f\xc4\x83cut o teologie a \xc3\xaenlocuirii de factur\xc4\x83 anti-iudaic\xc4\x83 \xc8\x99i a folosit o retoric\xc4\x83 anti-iudaic\xc4\x83._NEWLINE_\xc3\x8entr-o serie de opt omilii, \xc3\xaen timpul primilor doi ani ca preot \xc3\xaen Antiohia (386-387), Sf\xc3\xa2ntul Ioan Gur\xc4\x83 de Aur \xc3\xaei insult\xc4\x83 \xc8\x99i denigreaz\xc4\x83 pe evrei, \xc3\xaei incit\xc4\x83 pe cre\xc8\x99tinii s\xc4\x83-i urasc\xc4\x83 \xc8\x99i dispre\xc8\x9buiasc\xc4\x83 pe evrei , cu scopul de a face religia acestora mai pu\xc8\x9bin atractiv\xc4\x83 pentru \xe2\x80\x9ecre\xc8\x99tinii iudaizan\xc8\x9bi\xe2\x80\x9d din parohia lui, care luau parte la s\xc4\x83rb\xc4\x83torile evreie\xc8\x99ti \xc8\x99i care urmau regulile religioase iudaice . Predicile sale sunt formulate conven\xc8\x9bional, folosind o form\xc4\x83 retoric\xc4\x83 intransigent\xc4\x83 cunoscut\xc4\x83 sub denumirea greceasc\xc4\x83 de \xe2\x80\x9epsogos\xe2\x80\x9d, insult\xc3\xa2ndu-l \xc8\x99i ur\xc3\xa2\xc8\x9bindu-l pe adversar._NEWLINE_Un scop al acestor omilii era de a-i \xc3\xaempiedica pe cre\xc8\x99tini s\xc4\x83 participe la obiceiurile evreie\xc8\x99ti, evit\xc3\xa2nd astfel erodarea perceptibil\xc4\x83 a num\xc4\x83rului credincio\xc8\x99ilor p\xc4\x83stori\xc8\x9bi de Sf. Ioan Gur\xc4\x83 de Aur. \xc3\x8en omiliile sale, Chrysostomul \xc3\xaei critic\xc4\x83 pe \xe2\x80\x9ecre\xc8\x99tinii iudaizan\xc8\x9bi\xe2\x80\x9d, care participau la s\xc4\x83rb\xc4\x83torile evreie\xc8\x99ti \xc8\x99i respectau celelalte obiceiuri evreie\xc8\x99ti precum sabatul, recurgeau la circumciziunea fiilor lor \xc8\x99i efectuau pelerinaje la locurile sfinte evreie\xc8\x99ti._NEWLINE_\xc3\x8en greaca medieval\xc4\x83, aceste predici sunt denumite Kata Ioudai\xc5\x8dn (\xce\x9a\xce\xb1\xcf\x84\xce\xac \xce\x99\xce\xbf\xcf\x85\xce\xb4\xce\xb1\xce\xaf\xcf\x89\xce\xbd), titlu care se traduce \xc3\xaen latin\xc4\x83 prin Adversus Judaeos, iar \xc3\xaen limba rom\xc3\xa2n\xc4\x83 Contra evreilor. Traducerile mai recente, baz\xc3\xa2ndu-se pe faptul c\xc4\x83 Sf. Ioan Gur\xc4\x83 de Aur \xc3\xae\xc8\x99i adreseaz\xc4\x83 predicile membrilor propriei sale parohii, care continuau s\xc4\x83 urmeze obiceiurile evreie\xc8\x99ti, prefer\xc4\x83 un titlu mai pu\xc8\x9bin controversabil: Contra cre\xc8\x99tinilor iudaizan\xc8\x9bi._NEWLINE_Potrivit unor erudi\xc8\x9bi patristici, \xc3\xaen secolul al IV-lea, opunerea unui punct de vedere deosebit era exprimat \xc3\xaentr-un mod retoric, denumit \xe2\x80\x9epsogos\xe2\x80\x9d (insult\xc4\x83), ale c\xc4\x83ror conven\xc8\x9bii literare constituiau \xc3\xaen def\xc4\x83imarea adversarului \xc3\xaentr-un mod \xc3\xaenver\xc8\x99unat; astfel, ace\xc8\x99ti erudi\xc8\x9bi consider\xc4\x83 c\xc4\x83 a-l trata pe Sf. Ioan Gur\xc4\x83 de Aur drept \xe2\x80\x9eantisemit\xe2\x80\x9d, este echivalent cu a folosi o terminologie anacronic\xc4\x83, \xc3\xaentr-un context istoric necuviincios, aceast\xc4\x83 opinie p\xc4\x83r\xc3\xa2nd a juca pe diferen\xc8\x9ba pu\xc8\x9bin relevant\xc4\x83 dintre antisemitismul rasial (\xc3\xaencarnat cel mai bine de \xe2\x80\x9climpieza de sangre\xe2\x80\x9d spaniol\xc4\x83 \xc8\x99i \xe2\x80\x9clegile rasiale\xe2\x80\x9d naziste) \xc8\x99i antisemitismul religios tradi\xc8\x9bional (pe care l-a promovat at\xc3\xa2t Gur\xc4\x83-de-Aur c\xc3\xa2t \xc8\x99i \xc3\xaenainta\xc8\x99ii \xc8\x99i succesorii lui). Deosebirea este urm\xc4\x83toarea: anti-iudaismul este ur\xc4\x83 religioas\xc4\x83, \xc3\xaen timp ce antisemitismul este rezultatul \xe2\x80\x9erasismului \xc8\x99tiin\xc8\x9bific\xe2\x80\x9d al secolului XIX; un anti-iudaist nu ar mai fi avut nimic contra unui evreu care se boteza (deci trecea de la iudaism la cre\xc8\x99tinism), \xc3\xaen schimb pentru nazi\xc8\x99ti nu conta deloc dac\xc4\x83 un evreu era botezat sau nu._NEWLINE_Dar c\xc4\x83 prefer\xc4\x83m s\xc4\x83 numim predicile lui Gur\xc4\x83-de-Aur \xe2\x80\x9canti-iudaism\xe2\x80\x9d, \xe2\x80\x9cur\xc4\x83 religioas\xc4\x83 contra evreilor\xe2\x80\x9d sau de-a dreptul \xe2\x80\x9cantisemitism\xe2\x80\x9d (religios, fire\xc8\x99te), fapt r\xc4\x83m\xc3\xa2ne c\xc4\x83 ele au fost o surs\xc4\x83 important\xc4\x83 de legitimare a antisemitismului de-a lungul secolelor care au urmat, \xc8\x99i asta n-o poate nega \xc8\x99i n-o neag\xc4\x83 din fericire, nici un erudit, oric\xc3\xa2t de apologetic ar fi el, c\xc4\x83ci a explica un context istoric nu poate \xc3\xaenseamna \xc8\x99i a scuza incitarea la ur\xc4\x83 \xc8\x99i insult\xc4\x83, astfel ca asta nu-l scuz\xc4\x83 pe Gur\xc4\x83-de-Aur de anti-iudaismul lui extrem, cu at\xc3\xa2t mai mult cu c\xc3\xa2t astfel de \xc3\xaencerc\xc4\x83ri de a-l desc\xc4\x83rca pe Chrysostom de responsabilitatea istoric\xc4\x83 se face apel\xc3\xa2nd la ideea c\xc4\x83 genera\xc8\x9biile de antisemi\xc8\x9bi care s-au inspirat din scrierile lui pline de ur\xc4\x83, n-au \xc8\x9binut cont de contextul istoric (fragila pozi\xc8\x9bie a cre\xc8\x99tinismului \xc3\xaen secolul al IV-lea) \xc8\x99i de sensul dorit de autor (p\xc4\x83strarea fidelilor cre\xc8\x99tini tenta\xc8\x9bi de riturile iudaismului), nu de alta, dar Gur\xc4\x83-de-Aur \xc3\xaensu\xc8\x99i se face vinovat de o astfel de eroare, c\xc3\xa2nd din sensul original de lec\xc8\x9bie istoric\xc4\x83 pentru un popor n\xc4\x83r\xc4\x83vit la idolatrie de sclavia egiptean\xc4\x83, care r\xc4\x83t\xc4\x83ce\xc8\x99te dar este iertat, el face din povestea Ie\xc8\x99irii (cap. 32) despre vi\xc8\x9belul de aur, o explica\xc8\x9bie \xe2\x80\x9canacronic\xc4\x83\xe2\x80\x9d a reticen\xc8\x9bei evreilor de a-l accepta pe Iisus ca Mesia, \xe2\x80\x9c\xc3\xaentr-un context istoric necuviincios\xe2\x80\x9d.'